Forslag til Europa-Parlamentets og Rådets direktiv om ændring af direktiv 79/373/EØF om handel med foderblandinger og 96/25/EF om omsætning af fodermidler (98/C 261/03) KOM(1998) 435 endelig udg. - 98/0238(COD)

(Forelagt af Kommissionen den 13. juli 1998)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til Det Økonomiske og Sociale Udvalg,

i henhold til proceduren i traktatens artikel 189 B, og

ud fra følgende betragtninger:

Ifølge Rådets direktiv 95/69/EF af 22. december 1995 om betingelser og bestemmelser for godkendelse og registrering af visse foderstofvirksomheder og mellemhandlere og om ændring af direktiv 70/524/EØF, 74/63/EØF, 79/373/EØF og 82/471/EØF (1) skal visse virksomheder og mellemhandlere tildeles et godkendelsesnummer; af hensyn til klarheden og for at lette kontrollen bør det kræves, at registreringsnummer også anføres på etiketten eller i det dokument, der ledsager foderblandingerne, således som det allerede er fastsat for godkendelsesnummeret;

i henhold til Rådets direktiv 79/373/EØF af 2. april 1979 om handel med foderblandinger (2) blev der ved Kommissionens beslutning 91/516/EØF (3) fastsat en liste over de ingredienser, som det af hensyn til beskyttelsen af menneskers og dyrs sundhed er forbudt at anvende i foderblandinger, forbuddet omfatter dog ikke husdyrbrugernes omsætning eller direkte anvendelse af sådanne fodermidler;

for at afhjælpe denne situation bør man for det første udvide anvendelsesområdet for Rådets direktiv 96/25/EF af 29. april 1996 om omsætning af fodermidler og om ændring af direktiv 70/524/EØF, 74/63/EØF, 82/471/EØF og 93/74/EØF samt om ophævelse af direktiv 77/101/EØF (4), så at alle fodermidler uanset deres anvendelse kun kan omsættes og anvendes, hvis de er af sund og sædvanlig handelskvalitet og ikke udgør nogen fare for dyrs og menneskers sundhed; til afløsning af Kommissionens beslutning 91/516/EØF bør der for fremtiden endvidere fastsættes en liste over de fodermidler, som det er forbudt at anvende i foderstoffer, for at forbuddene kan få en generel rækkevidde og også omfatte anvendelse af fodermidler i foderblandinger; bestemmelserne i direktiv 79/373/EØF bør derfor ændres tilsvarende;

erfaringerne viser, at visse produkter, der har undergået en industriel forarbejdning, kan indeholde stoffer, der ikke udgør nogen fare for dyrs og menneskers sundhed, men som dog kan påvirke miljøet uheldigt; det bør derfor også fastsættes, at fodermidler ikke må udgøre nogen fare for miljøet;

i Rådets direktiv 90/667/EØF af 27. november 1990 om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF (5) er der fastsat bestemmelser om afsætning af animalsk affald, der er bestemt til anden anvendelse end konsum;

i direktiv er der fastsat bestemmelser om nøjagtig mærkning, der oplyser brugeren om produkternes identitet og begrænsningerne af deres anvendelsesmuligheder;

der bør sikres en nøje overensstemmelse mellem retsakterne om foder og retsakterne på det veterinære område;

for at give brugerne og kontrolmyndighederne midler til let at efterprøve oprindelsen og overholdelsen af de sundhedsgarantier, som fodermidler yder i henhold til direktiv 90/667/EØF, bør de oplysninger, der er foreskrevet for animalsk affald, også omfatte producentvirksomhedens navn og adresse, godkendelsesnummer og partiets referencenummer eller enhver anden oplysning, som gør det muligt at efterspore fodermidlet -

UDSTEDT FØLGENDE DIREKTIV:

Artikel 1

I direktiv 79/373/EØF foretages følgende ændringer:

1) Artikel 5, stk. 1, litra k), affattes således:

»k) fra den 1. april 2001, det godkendelsesnummer, der er tildelt virksomheden i overensstemmelse med artikel 5, eller det registreringsnummer, der er tildelt virksomheden i overensstemmelse med artikel 10 i Rådets direktiv 95/69/EF af 22. december 1995 om betingelser og bestemmelser for registrering af visse foderstofvirksomheder og mellemhandlere.«

2) Artikel 10, litra c), udgår.

3) I artikel 10, litra e), udgår »og i de lister, der er omhandlet ovenfor i litra b) og c)«.

4) I artikel 10a indsættes:

»3. Medlemsstaterne foreskriver, at fodermidler på den liste, der er fastsat i artikel 11, litra c), i direktiv 96/25/EF, ikke må anvendes til fremstilling af foderblandinger.«

Artikel 2

I direktiv 96/25/EF foretages følgende ændringer:

1) Titlen affattes således:

»Rådets direktiv 96/25/EF af 29 april 1996 om omsætning og anvendelse af fodermidler og om ændring af direktiv 70/524/EØF, 74/63/EØF, 82/471/EØF og 93/74/EØF samt om ophævelse af direktiv 77/101/EØF«.

2) Artikel 1, stk. 1, affattes således:

»1. Dette direktiv gælder for omsætning og anvendelse af fodermidler i Fællesskabet.«

3) Artikel 3 affattes således:

»Artikel 3

Medmindre andet følger af andre fællesskabsbestemmelser, bestemmer medlemsstaterne, at fodermidler kun må omsættes og anvendes i Fællesskabet, hvis de er sunde, uforfalskede og af sædvanlig handelskvalitet. Medlemsstaterne foreskriver, at fodermidler ikke må udgøre nogen fare for dyrs eller menneskers sundhed eller for miljøet, og at de ikke må bringes i omsætning på en måde, der kan virke vildledende.«

4) Artikel 5, stk.1, litra g), erstattes med:

»g) navn eller firmanavn og adresse eller hjemsted for producentvirksomheden, godkendelsesnummer og partiets referencenummer eller enhver anden oplysning, som gør det muligt at efterspore fodermidlet, når virksomheden skal godkendes efter bestemmelserne i Rådets direktiv 90/667/EØF

h) navn eller firmanavn og adresse hjemsted for den ansvarlige for de i dette stykke omhandlede oplysninger, hvis forskellig fra producenten i litra g).«

5) I artikel 11 foretages følgende ændringer:

a) »artikel 14« ændres til»artikel 13«

b) litra b) erstattes med:

»b) fastsættes listen over fodermidler, hvis omsætning og anvendelse er forbudt for at sikre, at bestemmelserne i artikel 3 overholdes

c) kan bilaget og listen i litra b) ændres på baggrund af den videnskabelige og tekniske udvikling.«

Artikel 3

1. Medlemsstaterne vedtager og offentliggør senest den 30. juni 1998 de nødvendige love og administrative bestemmelser for at efterkomme dette direktiv. De underretter straks Kommissionen herom. De anvender disse love og bestemmelser fra den 1. juli 1998.

Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 4

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

(1) EFT L 332 af 30.12.1995, s. 15.

(2) EFT L 86 af 6.4.1979, s. 30. Direktiv senest ændret ved Kommissionens direktiv 97/47/EF (EFT L 211 af 5.8.1997, s. 45).

(3) EFT L 281 af 9.10.1991, s. 23. Beslutning senest ændret ved Kommissionens beslutning 97/582/EF (EFT L 237 af 28.8.1997, s. 39).

(4) EFT L 125 af 23.5.1996, s. 35.

(5) EFT L 363 af 27.12.1990, s. 51. Direktiv senest ændret ved akten vedrørende Østrigs, Finlands og Sveriges tiltrædelse (EFT C 241 af 29.8.1994, s. 155).